B ejn saqajn din il-belt hemm tfajla tibki, l-inkwiet tal-bieraħ jaħsel l-uniformi, fuq wiċċha l-ħdura tar-reġistri bojod u d-diqa rriċiklata ġo l-uffiċċju. Hemm ġuvni liebes daħqa u dagħwa sewda, il-lejl bla rqad miktub fuq l-ingravata, jiftakar f'kemm-il darba kien se jiżloq fil-kliem inċert jitlajja mal-bankini. Għax sewwa sema' , li qatt ma ġiet f'tagħha il-Belt tal-ħars bla wiċċ u turġien bojod. Filgħodu tibqa' nieżla bla ma ssellem, fl-għaxija tfittex ruħ ma' min titkellem … Dalgħodu għorokt għajnejja, imsaħt il-ġamm u ftakart fik. Toffrili l-ewwel wieħed tal-ġurnata, u t-tbissima ta' bilfors. Ma ħallitux l-imgħallem dal-lejl. Bonġu.